Mistä on kyse? Luvattomat rakennukset ovat usein pieniä talousrakennuksia kuten halkoliitereitä ja autotalleja.

Luvattomasta rakennuksesta annetaan ensin kirjallinen kehotus hakea lupaa. Viranomainen voi myös asettaa uhkasakon tai purattaa kohteen.

Luvattomien rakennusten taustalla on sekä tietämättömyyttä että välinpitämättömyyttä.

Luvattomat rakennukset työllistävät kuntien rakennusvalvontaa. Esimerkiksi Ristijärvellä niitä kartoitetaan normaalin rakennusvalvonnan yhteydessä. Tekninen päällikkö Harri Helenius kertoo, että toistaiseksi kartoitusta ei ole tehty projektiluontoisesti, joten luvattomien rakennusten lukumäärää on vaikea arvioida.

– Mutta kyllähän niitä varmasti on, ja jonkin verran luvattomia rakennuksia on saatu luvituksen piiriin olemassa olevan toiminnan tiimoilta.

Päärakennuksille kuten omakotitaloille, kesämökeille ja vapaa-ajanasunnoille luvat haetaan yleensä asianmukaisesti. Luvattomat rakennukset ovat usein pieniä talousrakennuksia kuten halkoliitereitä tai autotalleja.

Helenius arvioi, että kun lupa jää hakematta, kyse on sekä tietämättömyydestä että välinpitämättömyydestä.

– Monesti pienen rakennuksen kohdalla voi tulla mieleen, että ehkä tämmöinen ei tarvikaan lupaa, mutta on siinä varmasti mukana myös välinpitämättömyyttä.

Kun luvaton rakennus löytyy, kehoitetaan omistajaa ensimmäisenä hakemaan rakennus- tai toimenpidelupaa kohteelle. Jos kehotus ei riitä, siirrytään järeämpiin keinoihin.

– Rakennusvalvontaviranomaisella on mahdollisuus antaa uhkasakkoa ja sitä kautta lähteä ihan purattamaankin kohde. Mahdollisuuksia on monia, Helenius toteaa.

Kattava kartoitus vaatisi lisävoimia

Luvattomien rakennusten kartoittaminen normaalin rakennusvalvonnan ohessa on ongelmallista ajan puutteen vuoksi. Helenius kertoo olleensa nykyisessä toimessaan vuodesta 2008 lähtien, ja tuolta ajalta hänellä on hyvä tietämys siitä, mitä on luvitettu ja mitä ei.

Se on kuntalaisten tasapuolista kohtelua, että kaikki hakevat luvat semmosille hankkeille, mitkä vaativat luvan. Harri Helenius

– Mutta se tieto, mitä on luvitettu aiemmin ja mitä rakennuksia tontilla on, vaatii perehtymistä aineistoihin. Sen tekeminen normaalin rakennusvalvontatyön ohessa vaatii niin paljon aikaa ja panostuksia, että se on vähän haasteellinen homma.

Mikäli valvontaa aiottaisiin tehdä järjestelmällisesti ja koko kunnan kattavasti, se vaatisi kokonaan oman projektin ja työntekijän.

– Minä näkisin sen tärkeänä, koska se on kuntalaisten tasapuolista kohtelua, että kaikki hakevat luvat semmoisille hankkeille, mitkä vaativat luvan. Siinä mielessä kaikki kuntalaiset olisivat samanarvoisessa asemassa.

Kainuussa muun muassa Sotkamossa on kartoitettu luvattomia rakennuksia projektiluontoisesti.